Document ID: 32013R0510

KOMISIJAS REGULA (ES) Nr. 510/2013
(2013. gada 3. jūnijs),
ar ko groza Eiropas Parlamenta un Padomes Regulas (EK) Nr. 1333/2008 I, II un III pielikumu attiecībā uz dzelzs oksīdu un hidroksīdu (E 172), hidroksipropilcelulozes (E 464) un polisorbātu (E 432-436) lietošanu dažu augļu marķēšanai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 9. panta 2. punktu, 10. panta 3. punktu un 30. panta 5. punktu,
tā kā:
(1)
Regulas (EK) Nr. 1333/2008 I pielikumā noteiktas funkcionālās grupas, kuras attiecas uz pārtikas piedevām, ko lieto pārtikas produktos, un uz pārtikas piedevām, ko lieto pārtikas piedevās un pārtikas fermentos.
(2)
Vajadzības gadījumā, reaģējot uz zinātnes sasniegumiem vai tehnikas attīstību, Regulas (EK) Nr. 1333/2008 I pielikumā var iekļaut papildu funkcionālās grupas.
(3)
Izpētes laikā noskaidrojās, ka dzelzs oksīdi un hidroksīdi (E 172), uzklāti uz augļu un dārzeņu virsmas, kuras noteiktas daļas iepriekš depigmentētas (piemēram, ar lāzerapstrādi), mijiedarbībā ar dažām epidermas sastāvdaļām stimulē šo daļu kontrastēšanu ar neapstrādāto virsmu. Šādu iedarbību varētu izmantot augļu un dārzeņu marķēšanai. Tāpēc Regulas (EK) Nr. 1333/2008 I pielikumā ir lietderīgi iekļaut jaunu funkcionālo grupu “kontrasta pastiprinātāji”.
(4)
Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
(5)
Regulas (EK) Nr. 1333/2008 III pielikumā noteikts Savienības atļauto pārtikas piedevu saraksts lietošanai pārtikas piedevās, pārtikas fermentos, aromatizētājos, uzturvielās un to lietošanas nosacījumi.
(6)
Minētos sarakstus var grozīt saskaņā ar procedūru, kas minēta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
(7)
Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt pēc Komisijas iniciatīvas vai pēc pieteikuma saņemšanas.
(8)
Pieteikums atļaujai lietot dzelzs oksīdus un hidroksīdus (E 172) kā kontrasta pastiprinātāju, hidroksipropilcelulozi (E 464) kā dažu augļu glazētājvielu neizdzēšamam marķējumam un polisorbātus (E 432-436) kā emulgatorus kontrasta pastiprinātāja preparātos tika iesniegts 2011. gada 8. aprīlī, un tas ir pieejams dalībvalstīm.
(9)
Tika izstrādāta jauna marķēšanas tehnoloģija, kurā informācijas attēlošanai uz svaigu augļu virsmas izmanto oglekļa dioksīda lāzeru. Lāzera stara radītās tiešās depigmentēšanas rezultātā uz dažu, bet ne visu pārtikas produktu virsmas izveidojas skaidri saskatāma uzdruka. Tāpēc pastāv tehnoloģiska vajadzība lietot dzelzs oksīdus un hidroksīdus (E 172) kā kontrasta pastiprinātāju, hidroksipropilcelulozi (E 464) kā glazētājvielu un polisorbātus (E 432-436) kā emulgatorus kontrasta pastiprinātāja preparātos, lai uzlabotu kontrastu un iegūtu neizdzēšamu marķējumu dažiem augļiem. Dzelzs oksīdi un hidroksīdi (E 172) nodrošina, ka marķējuma vieta pietiekami kontrastē ar neapstrādāto augļa virsmu, hidroksipropilceluloze (E 464) veido plānu, aizsargājošu plēvīti marķējuma vietā, un polisorbāti (E 432-436) nodrošina pārtikas piedevu preparātu viendabīgu izkliedi marķētajās pārtikas produktu daļās.
(10)
Lietojot pārtikas piedevas, būtu jārada priekšrocības un labums patērētājiem. Jauno marķēšanas tehnoloģiju var izmantot, lai pilnībā vai daļēji atkārtoti norādītu Savienības vai dalībvalstu tiesību aktos noteikto obligāto informāciju. Turklāt patērētāji var gūt labumu no jaunās marķēšanas tehnoloģijas lietojuma, ja norādes par preču zīmēm un ražošanas metodi ir brīvprātīgas.
(11)
Turklāt jaunā neizdzēšamā marķējuma tehnoloģija ir alternatīva pašreiz izmantojamām noņemamām papīra uzlīmēm un mazina risku pazaudēt, sajaukt vai samainīt pārtikas produktus, un tādējādi atvieglo attiecīgo augļu transportēšanu un uzglabāšanu. Šim nolūkam var būt noderīgi norādīt arī PLU-kodu (identifikācijas numurs, kuru izmanto uzņēmēji, kas iesaistīti pārtikas apritē, lai veicinātu produktu kontroli un uzskaiti), QR-kodu (matricas svītrkods, kas ļauj ātri pārbaudīt kodētu informāciju) un svītrkodu. Tāpēc ir lietderīgi atļaut norādīt šādu informāciju uz dažiem augļiem.
(12)
Dzelzs oksīdus un hidroksīdus (E 172), hidroksipropilcelulozi (E 464) un polisorbātus (E 432-436) lieto nelielos daudzumos un tikai uz augļa ārējās daļas, un nav paredzams, ka augļu iekšējā daļā nonāks būtisks šo vielu daudzums. Šā iemesla dēļ to augļu apstrāde, kuru mizu pārtikā parasti nelieto, nevarētu nelabvēlīgi ietekmēt sabiedrības veselību. Tāpēc dzelzs oksīdus un hidroksīdus (E 172) un hidroksipropilcelulozi (E 464) ir lietderīgi atļaut lietot tikai citrusaugļu, meloņu un granātābolu marķēšanai, un polisorbātus (E 432-436) - kontrasta pastiprinātāja preparātā.
(13)
Dzelzs oksīdus un hidroksīdus (E 172) Pārtikas zinātniskā komiteja pēdējo reizi novērtēja 1975. gadā (3). Tika pierādīts, ka cilvēku gastrointestinālajā traktā var izšķīst tikai 1 % dzelzs oksīdu, tāpēc komiteja noteica pieļaujamo diennakts devu, neprecizējot augšējo robežu. Hidroksipropilcelulozi (E 464) Pārtikas zinātniskā komiteja pēdējo reizi novērtēja 1992. gadā (4). Piecas no modificētām celulozēm iekļāva grupā, kurai pieļaujamā diennakts deva “nav noteikta”. Komiteja 1983. gadā noteica pieļaujamo diennakts devu polisorbātu grupai (E 432-436) - 10 mg uz kg ķermeņa svara diennaktī (5). Komisijas ziņojumā par pārtikas piedevu uzņemšanu ar pārtiku Eiropas Savienībā (6) secināts, ka varētu būt vajadzīgs reālāks polisorbātu (E 432-436) devas novērtējums, kas pamatots ar faktiskajiem pārtikas piedevas lietošanas daudzumiem. Plānots, ka Eiropas Pārtikas nekaitīguma iestāde veiks minēto uzņemtās devas novērtējumu polisorbātu (E 432-436) atkārtotas novērtēšanas laikā līdz 2016. gada beigām, kā paredzēts Komisijas Regulā (ES) Nr. 257/2010 (7). Līdz tam laikam vielas lietojuma iespējamas paplašināšanas nolūkā būtu jāizvērtē tikai tādi produkti, kuru ietekme uz minēto vielu kopējo uzņemto devu nav būtiska.
(14)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstus, kas iekļauti Regulas (EK) Nr. 1333/2008 II un III pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā atļauja izmantot dzelzs oksīdus un hidroksīdus (E 172) un hidroksipropilcelulozi (E 464) citrusaugļu, meloņu un granātābolu marķēšanai, un polisorbātus (E 432-436) kontrasta pastiprinātāja preparātos ir minēto sarakstu atjauninājums, kas nevar nelabvēlīgi ietekmēt cilvēku veselību, nav nepieciešams lūgt Eiropas Pārtikas nekaitīguma iestādes atzinumu.
(15)
Saskaņā ar pārejas noteikumiem Komisijas 2011. gada 11. novembra Regulā (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Savienības atļauto pārtikas piedevu sarakstu (8), II pielikumu, ar ko izveido Savienības atļauto pārtikas piedevu sarakstu un šo pārtikas piedevu lietošanas nosacījumus, piemēro no 2013. gada 1. jūnija. Lai atļautu dzelzs oksīdu un hidroksīdu (E 172) un hidroksipropilcelulozes (E 464) lietošanu dažu augļu marķēšanai pirms minētā datuma, ir jānosaka agrāks piemērošanas datums attiecībā uz šīm pārtikas piedevām.
(16)
Tāpēc attiecīgi būtu jāgroza Regulas (EK) Nr. 1333/2008 I, II un III pielikums.
(17)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 1333/2008 I, II un III pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 3. jūnijā

Labels: 3
0
1
17